TV2 Nord kigger tilbage på nogle af de nordjyder, der blev ramt af nedlukningen.

I dag onsdag er det et halvt år siden, de syv kommuner i Nordjylland blev lukket ned. Siden coronanedlukningen har der været mange pressemøder. Men særligt et pressemøde står klart i de fleste nordjyders erindring. Pressemødet 5. november. Det var nemlig den dag, statsminister Mette Frederiksen fortalte om de nye retningslinjer for borgerne i Frederikshavn, Hjørring, Brønderslev, Jammerbugt, Thisted, Vesthimmerland og Læsø. De syv kommuner blev lukket ned, og kommunegrænserne måtte kun krydses, hvis man havde en kritisk arbejdsfunktion eller andre uopsættelige ærinder. Skelsættende dag -	For jer i Nordjylland bliver 5. november en mindst lige så skelsættende dato som 11. marts. Sådan sagde statsministeren, da hun fremlagde de nye restriktioner for nordjyderne. Og man må sige, hun fik ret. 280.000 nordjyder stod op til en ny hverdag med lukkede kommunegrænser, hjemmeundervisning og massetests. Her kan du se et tilbageblik på nogle af dem, som blev særlig hårdt ramt af nedlukningen. Uheldig adresse fører til hjemmeskole 6-årige Malthe Mølgaard Jensen var det eneste barn på vejen, der skulle modtage hjemmeundervisning under den nordjyske nedlukning. Familien boede i Hjørring Kommune, og 400 meter nede af deres vej var kommunegrænsen til Frederikshavn Kommune. Her gik sønnen Malthe i skole. - Det er mega frustrerende, at vi er de eneste på vejen, der skal have børnene hjemme, sagde Marie Mølgaard til TV2 Nord i november. Kaos for de erhvervsdrivende Det var ikke kun skoleeleverne, der blev ramt. For flere erhvervsdrivende bød nedlukningen på dilemmaer og nye udfordringer. Én af dem var Lone Førgaard. Hun var selvstændig frisør og boede i Fjerritslev i Jammerbugt Kommune. Men salonen lå i Løgstør i Vesthimmerlands Kommune. - Det er svært at træffe den rigtige beslutning, for mit sind siger, at jeg skal blive hjemme, når det er det, der bliver anbefalet, men min økonomi har brug for, at jeg tager på arbejde, sagde hun, da TV2 Nord besøgte hende sidste år. Intet kan forhindre venskab Nedlukningen fik nordjyderne til at tænke kreativt. På trods af lukkede kommunegrænser, blev den sociale kontakt vedligeholdt. På skellet mellem Jammerbugt Kommune og Brønderslev Kommune valgte veninderne Rikke Dalsgaard og Malene Larsen at mødes – med god afstand. - Jeg bor alene og delvist med mine børn, og Malene bor alene, og vi plejer at ses rigtig meget. Den her nedlukning gør noget ved folk, og jeg tror, man kan komme til at føle sig ensom, så derfor tænkte jeg: Hvordan kan vi ses uden at overskride retningslinjerne? Og det kan vi på den her måde, sagde Rikke Dalsgaard dengang.